ธปท.แจ้งยอดปิดสาขาธนาคารลดอีก34สาขา
ธปท.แจ้งยอดปิดสาขาน้ำท่วมเหลือ 347 สาขา ลดลง 34 สาขา ส่วนตู้เอทีเอ็มปิดลดลง 157 เครื่อง
30 ต.ค. 2565

ธปท.แจ้งยอดปิดสาขาน้ำท่วมเหลือ 347 สาขา ลดลง 34 สาขา ส่วนตู้เอทีเอ็มปิดลดลง 157 เครื่อง  
ธนาคารแห่งประเทศไทย(ธปท.) รายงานยอดขอปิดสาขาในพื้นที่น้ำท่วมเป็นการชั่วคราว วันที่ 22 พ.ย. ว่า มีธนาคารพาณิชย์ ธนาคารพาณิชย์เพื่อรายย่อย และบริษัทเงินทุน 1 แห่ง แจ้งปิดสาขารวม 347 สาขา ลดลง 34 สาขา  โดยสาขาใน กทม.สามารถกลับมาเปิดดำเนินการเพิ่มได้อีก 29 สาขา ซึ่งส่วนใหญ่เป็นการกลับมาเปิดของสาขาในห้างสรรพสินค้าขนาดใหญ่ที่มีสาขาธนาคารพาณิชย์ตั้งอยู่เป็นจำนวนมาก ได้แก่ แฟชั่นไอแลนด์ รามอินทรา กลับมาเปิดได้ 10 สาขา ห้างฟิวเจอร์ พาร์ค รังสิต และ เทสโก้โลตัส รามอินทรา ก็สามารถกลับมาเปิดได้แล้วเช่นกัน
ทั้งนี้ การปิดสาขาในวันนี้กนพื้นที่ใน 8 จังหวัด คือ กทม. 130 สาขา ปทุมธานี 115 สาขา นนทบุรี 51 สาขา นครปฐม 23 สาขา พระนครศรีอยุธยา 14 สาขา สมุทรสาคร 10 สาขา นครสวรรค์ 3 สาขา และอุทัยธานี 1 สาขา ซึ่งเมื่อเปรียบเทียบกับจำนวนสาขาที่เคยปิดสูงสุดในแต่ละจังหวัดแล้ว พบว่า กทม. กลับมาเปิดได้ประมาณ 62% ส่วนในเขตปริมณฑล อย่างนครปฐม นนทบุรี และปทุมธานี สามารถกลับมาเปิดได้ประมาณ 27-30%
สำหรับ เครื่องเอทีเอ็มธนาคาราณิชย์ปิดให้บริการรวม 4,473 เครื่อง ลดลง 157 เครื่อง ส่วนใหญ่ลดลงในพื้นที่กทม. 91 เครื่อง โดยเครื่องเอทีเอ็มที่ปิดให้บริการกระจายอยู่ในพื้นที่ 17 จังหวัด ประกอบด้วย กทม. 1,762 เครื่อง ปทุมธานี 1,325 เครื่อง นนทบุรี 544 เครื่อง พระนครศรีอยุธยา 426 เครื่อง นครปฐม 211 เครื่อง สมุทรสาคร 153 เครื่อง และสมุทรปราการ 17 เครื่อง ที่เหลือกระจายอยู่ในจังหวัดต่างๆ